b'\n_START_ARTICLE_\nKloorimetyylimetyylieetteri\n_START_SECTION_\nOminaisuudet\n_START_PARAGRAPH_\nKloorimetyylimetyylieetteri on huoneenl\xc3\xa4mp\xc3\xb6tilassa kirkas pist\xc3\xa4v\xc3\xa4nhajuinen neste. Yhdiste reagoi veden kanssa, mutta liukenee orgaanisiin liuottimiin kuten etanoliin, dietyylieetteriin ja asetoniin._NEWLINE_Kloorimetyylimetyylieetteri \xc3\xa4rsytt\xc3\xa4\xc3\xa4 voimakkaasti hengitysteit\xc3\xa4, ihoa ja silmi\xc3\xa4. Aineelle altistumisesta voi seurata hengenahdistusta, huonovointisuutta, ihon ja silmien sy\xc3\xb6pymisvammoja ja nieltyn\xc3\xa4 aine aiheuttaa voimakkaita kipuja, kouristuksia ja jopa \xc5\xa1okin. Yhdisteen on todettu olevan ihmiselle karsinogeeninen eli sy\xc3\xb6p\xc3\xa4\xc3\xa4 aiheuttava. T\xc3\xa4m\xc3\xa4n vuoksi kloorimetyylimetyylieetteri\xc3\xa4 saa Suomessa k\xc3\xa4ytt\xc3\xa4\xc3\xa4 vain tutkimustarkoituksiin.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nEnsimm\xc3\xa4isen\xc3\xa4 k\xc3\xa4ytetty tapa valmistaa kloorimetyylimetyylieetteri\xc3\xa4 on formaldehydin, metanolin ja vetykloridin v\xc3\xa4linen reaktio. T\xc3\xa4m\xc3\xa4 reaktio tuottaa kuitenkin sivutuotteena hyvin karsinogeenista ja myrkyllist\xc3\xa4 bis(kloorimetyyli)eetteri\xc3\xa4. Muita tapoja valmistaa yhdistett\xc3\xa4 on dimetoksimetaanin ja asetyylikloridin v\xc3\xa4lisell\xc3\xa4 reaktiolla tai metoksietikkahaposta._NEWLINE_Kloorimetyylimetyylieetteri\xc3\xa4 k\xc3\xa4ytet\xc3\xa4\xc3\xa4n liitt\xc3\xa4m\xc3\xa4\xc3\xa4n prim\xc3\xa4\xc3\xa4risiin ja sekund\xc3\xa4\xc3\xa4risiin alkoholeihin suojaryhm\xc3\xa4ksi metoksimetyyliryhm\xc3\xa4. Terti\xc3\xa4\xc3\xa4riset alkoholit eiv\xc3\xa4t reagoi yhdisteen kanssa ja niiden suojaamiseen tarvitaan jodimetyylimetyylieetteri\xc3\xa4, jota voidaan valmistaa kloorimetyylimetyylieetterist\xc3\xa4. Yhdistett\xc3\xa4 voidaan k\xc3\xa4ytt\xc3\xa4\xc3\xa4 my\xc3\xb6s fenolien, karboksyylihappojen amiinien, \xce\xb2-ketoesterien ja tiolien suojaamiseen. Yhdiste reagoi my\xc3\xb6s er\xc3\xa4iden aromaattisten orgaanisten molekyylien kanssa alkyloiden ne. Esimerkiksi valmistettaessa ioninvaihtoon tarvittavia hartseja kloorimetyylimetyylieetteri reagoi polystyreenin kanssa Lewis-hapon kuten alumiini- tai sinkkikloridin katalysoimana kloorimetyloidun johdannaisen.'